Karina Adsbøl (DF), 2014-05-08:
Tak for det, formand.
Dette lovforslag er en del af finanslovsaftalen.
Lovforslaget giver kommunen mulighed for at yde midlertidig huslejehjælp til unge under 30 år, der modtager kontanthjælp, uddannelseshjælp eller revalideringsydelse, og som er i en udsat boligsituation.
Lovforslaget fremsættes som led i udmøntningen af finanslovsaftalen for 2014 mellem Socialdemokraterne, Det Radikale Venstre, Socialistisk Folkeparti, Venstre og Det Konservative Folkeparti.
Det fremgår af aftalen, at der er behov for en særlig indsats for unge, som er i risiko for hjemløshed.
I aftalen om finansloven for 2014 blev partierne derfor enige om at afsætte en reserve på 20 mio. kr. årligt fra 2014 til 2017.
En række kommuner har peget på, at visse grupper af unge har vanskeligheder med at fastholde en bolig, som de har råd til at betale.
Der er især tale om unge kontanthjælpsmodtagere under 30 år, hvor det vurderes, at de maksimalt har råd til at have en månedlig husleje på ca. 3.000 kr. Dansk Folkeparti vil gerne hjælpe unge, der har behov for en særlig indsats, og som er i risiko for hjemløshed.
I Dansk Folkeparti har vi derfor også været med til flere aftaler om at styrke indsatsen, bl.a. i 2010, hvor vi fik afsat 220 mio. kr. årligt i årene 2011 til 2014 til nedsættelse af lejen i problemramte boligafdelinger samt 40 mio. kr. via satspuljen til gældsrådgivning i perioden fra 2012 til 2016.
Og vi har for nylig her i Folketinget vedtaget et lovforslag, hvor kommunalbestyrelsen og en almen boligorganisation i en periode frem til 2017 kan aftale, at almene-, ældre- og familieboliger med et bruttoetageareal på mellem 50 og 65 m² kan opmærkes til almene ungdomsboliger, netop for at få flere billige boliger til unge mennesker.
Det lovforslag, vi behandler i dag, har til formål at forebygge og afhjælpe hjemløshed hos unge, der er i en udsat boligsituation, og som ikke har mulighed for at flytte eller blive anvist en bolig med en lavere husleje.
Huslejehjælpen kan ydes til unge, som ikke har mulighed for at betale huslejen.
Det er vurderet i lovforslaget, at det kun er 2.000 personer, der vil være i denne målgruppe.
Vi tror, at målgruppen vil være væsentlig større.
Derfor kunne jeg også godt tænke mig, at ministeren redegør for, i hvilke konkrete situationer der kan ydes hjælp, og i en kommende vejledning til kommunerne præciserer dette, netop fordi der kan være 98 forskellige måder at tolke lovgivningen på.
Samtidig vil jeg gerne høre, hvordan ministeren vil sikre, at de ekstra midler, der bliver bevilget til kommunerne, også kun bliver brugt til formålet og ikke bliver brugt på andre ting.
Det er også anført i høringssvarene, at det ikke er en forpligtelse for kommunen at yde hjælpen.
Hvis en kommune får midlerne til dette, er der vel også en forpligtelse til at anvende dem til formålet?
Dansk Folkeparti ønsker, at pengene specifikt bliver øremærket til de unge, og at der også bliver lavet en form for kvalitetssikring.
I forhold til billige boliger til udsatte unge har vi bl.a. i 2014 afsat 39 mio. kr. til etablering af nye startboliger, som almene boligorganisationer og selvejende almene ungdomsboligorganisationer kan søge, hvis kommunen anbefaler startboliger.
Startboliger kan komme udsatte unge til gavn, når der bliver tilknyttet en social vicevært.
Forsøgsordningen med skæve boliger blev gjort permanent med virkning fra den 1. januar 2009, så kommunerne kunne ansøge om tilskud til etablering af boliger til udsatte grupper – boliger, der var tilpasset deres behov.
Formålet med skæve boliger var, at ordningen med tilskud til etablering af skæve boliger skulle skabe passende økonomiske rammer for etablering til en bred vifte af byggerier, bl.a. til hjemløse og særligt udsatte befolkningsgrupper, som havde svært ved at indpasse sig, eller som ikke magtede at bo i et traditionelt udlejningsbyggeri.
Vi har fra Folketingets side gjort en række tiltag for at forbedre indsatsen og forebygge hjemløshed, og med dette lovforslag gør vi endnu en indsats.
Så derfor støtter vi i Dansk Folkeparti lovforslaget.